ভোট-পরবর্তী হিংসা বেড়েই চলেছে রাজ্যে। শনিবার ষষ্ঠ দফার ভোট শেষের পর রাতে এবং রবিবার সারাদিনে রাজনৈতিক অশান্তির ঘটনা ঘটেছে একাধিক জায়গায়। শনিবার রাতে বাড়ি ফেরার পথে দক্ষিণ ২৪ পরগনার বিষ্ণুপুরে বামপ্রার্থীর এজেন্ট রতিকান্ত কয়ালকে স্থানীয় তৃণমূলকর্মীরা বেধড়ক মারধর করে বলে অভিযোগ।
সোনারপুরের নাথপুরে এক এসএফআই নেতার বাড়ি ভাঙচুর হয়। এদিন বাসন্তীর ফুলমালঞ্চ গ্রামের ন্যাংটাখালিতে তৃণমূলের মারে গুরুতর আহত হন চার আরএসপি সমর্থক। দু’জন ক্যানিং মহকুমা হাসপাতালে চিকিৎসাধীন। এই অঞ্চলে বিজেপি সমর্থকদের বাড়িতে তৃণমূল আক্রমণ চালাচ্ছে বলে নির্বাচন কমিশনে অভিযোগ করেছে বিজেপি।  প্রতিটি ক্ষেত্রে তৃণমূলের বিরুদ্ধে অভিযোগ উঠলেও দলের জেলা নেতৃত্ব তা অস্বীকার করেছেন। এদিকে, বারুইপুরে এক তৃণমূলকর্মীকে চপারের কোপ মারার অভিযোগ উঠেছে বামেদের বিরুদ্ধে।
হুগলির তারকেশ্বরে বাম এজেন্টকে মারধর, আদর্শনগরের বাম এজেন্ট রাজীব দত্তের বাড়ি ভাঙচুর, জাঙ্গিপাড়ায় সিপিএম এজেন্ট শেখ জসিমুদ্দিনকে মারধর করে তাঁর বাড়িতে আগুন লাগানোর অভিযোগ উঠেছে তৃণমূলের বিরুদ্ধে। বালিগঞ্জে একাধিক কংগ্রেস এজেন্টের বাড়িতে ভাঙচুরের অভিযোগ ওঠে তৃণমূলের বিরুদ্ধে। ঘটনার প্রতিবাদে বালিগঞ্জ থানার সামনে বিক্ষোভ দেখান বাম এবং কংগ্রেস সমর্থকেরা।